钦定古今图书集成/明伦汇编/宫闱典/第092卷 > 晋国长公主 下嫁萧撒八 又嫁萧阿剌
## 钦定古今图书集成/明伦汇编/宫闱典/第092卷 > 晋国长公主 下嫁萧撒八 又嫁萧阿剌

又嫁萧窝匿

按《辽史公主表》：“兴宗二女，第一名跋芹，仁懿皇后生，
封魏国公主。重熙末，徙封晋国，加长公主。下嫁驸马
都尉萧撒八，不谐离之。清宁初，改适萧阿剌，以妇道
不修，徙中京，又适萧窝匿。”按《萧孝穆传》：“孝穆子撒
八，字周隐，七岁以戚属加左右千牛卫大将军。重熙
初，补祗候郎君。性廉介，风姿爽朗，善球马驰射。帝每
燕”饮，喜谐谑。撒八虽承宠顾，常以礼自持，时人称之。
“以柴册礼恩，加检校太傅、永兴宫使，总领左右护卫，
同知点检司事。尚魏国公主，拜驸马都尉，为北院宣
徽使，仍总知朝廷礼仪。重熙末，出为西北路招讨使，
武宁郡王。居官以治称。清宁初，薨，年三十九，追封齐
王。”按《萧阿剌传》，“阿剌字阿里懒，北院枢”密使，孝穆
之子也。幼养宫中，兴宗尤爱之。重熙六年，为弘义宫
使，累迁同知北院枢密使，加同中书门下平章事，出
为东京留守。二十一年，拜西北路招讨使，封西北郡
王。寻尚秦、晋国王、公主，拜驸马都尉。清宁元年，遗诏
拜北府宰相，兼南院枢密使，进王韩。明年，改北院枢
密使，徙王陈，与萧革同掌国政，革谄谀不法，阿剌争
之不得，告归。上由此恶之。除东京留守。会行瑟瑟礼，
入朝，陈时政得失。革以事中伤，帝怒，缢杀之，皇太后
营救不及，大恸曰：“阿剌何罪，而遽见杀？”帝乃优加赙
赠，葬乾陵之赤山。阿剌性忠果，晓世务，有经济才。议
者以谓阿剌若在，无重元乙辛之乱。